AlexejDobrolubov/national_council_slovak_2010 huggingface dataset:
19. schôdza NR SR - 13.deň - B. popoludni
Dátum: 2024-10-02
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

2. Ďakujem pekne, pán predsedajúci. Ja by som rád nadviazal na to, čo si povedal vo svojej rozprave. Aj keď sa tu z toho možno mnohí kolegovia z opozičných lavíc vysmievajú, robia si srandu, že hovoríme možno to isté, ale ja si myslím, že stále, stále treba opakovať to, že túto krajinu doviedla, doviedla tam, kde je, vláda, respektíve vlády Igora Matoviča, ktoré tu boli predchádzajúce tri roky, a preto sme aj my nútení robiť opatrenia, ktoré určite nie sú príjemné nikomu z nás, takisto ani pán minister s radosťou nepredkladá tieto opatrenia a ani my s nejakou veľkou radosťou za ne nehlasujeme, ale, žiaľ, treba si to opakovať. Spôsobili to vlády Igora Matoviča, Eduarda Hegera a pána Ódora. Takto to je a tak to, tak to treba stále hovoriť. No a pán kolega Kišš volal po faktoch. Tak ja možno by som povedal zopár faktov a zopár čísel. Pri nástupe Igora Matoviča v roku 2020 bol deficit Slovenskej republiky jeden a pol miliardy eur, pri nástupe našej vlády v roku 2023 po tých ich katastrofálnych vládach, ktoré likvidovali a zlikvidovali túto krajinu finančne aj morálne, bol deficit päť a pol miliardy. Pri nástupe Igora Matoviča v roku 2020 a jeho vlády bol hrubý dlh Slovenskej republiky zhruba 46 a pol miliardy. Keď nastupovala naša vláda v roku ´23, tak tento hrubý dlh bol už 70 a pol miliardy. Veď to sú jasné čísla, kolegovia z opozície. O čom sa rozprávame? Takže treba povedať, že to, čo vlády OĽANO počas tých troch rokov svojho vládnutia zasiali, dodnes my musíme žať.
19. schôdza NR SR - 5.deň - B. popoludní
Dátum: 2024-09-18
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

12. Ďakujem pekne, pán predsedajúci. Pán kolega Hlina, vyzývate na dialóg, chcete počúvať, chcete sa pýtať, nuž ale dnes ste mali možnosť sa pýtať, mali ste možnosť sa rozprávať. Dnes na výbore bol pripravený pán štátny tajomník odpovedať na vaše otázky. Bol tam pripravený celý aparát ministerstva, ktorý pripravoval práve túto legislatívu. Boli tam ľudia z envirofondu. Nuž ale neprišli ste, nepýtali ste sa. Tak sa potom nesťažujte.
19. schôdza NR SR - 5.deň - A. dopoludnia
Dátum: 2024-09-18
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

72. Ďakujem pekne, pán predsedajúci. Pán kolega Krúpa, nič v zlom, ale naozaj som vo vašom vystúpení nezačul ani jeden jediný odborný argument na zriadenie vyšetrovacej komisie na pôde tohto parlamentu, ak teda nerátam ten, to vaše zdôvodnenie, že by sme mali obrusovať hrany. No, hrany by sme mohli obrusovať, ale určite nie v nejakej takejto pseudovyšetrovacej komisii. Nakoniec povedal vám to už aj pán kolega Šefčík, ktorý má dlhoročné skúsenosti s vyšetrovaním. A teda zopakujem to ešte aj ja. Parlament nie je vyšetrovací orgán. Nechajme vyšetrovať orgány činné v trestnom konaní. Dôverujeme im, ja im dôverujem a pokojne môžte dôverovať aj vy. Ďakujem pekne.
19. schôdza NR SR - 5.deň - A. dopoludnia
Dátum: 2024-09-18
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

52. Ďakujem pekne, pán predsedajúci. Pani kolegyňa Mesterová, ja si už naozaj začínam myslieť, že vás tú demagógiu niektorých v opozícii učia na nejakých univerzitách alebo vysokých školách. Ako si vy môžte dovoliť povedať, že nám je jedno, čo sa stalo premiérovi tejto krajiny. Ako môžte takéto niečo povedať? Veď to je, to je neskutočné. Ja si myslím, že máme orgány v tejto krajine, ktoré takéto veci vyšetrujú, a ja týmto orgánom plne dôverujem. Vy si možno nepamätáte, ja si to pamätám, keď vznikali na pôde parlamentu rôzne vyšetrovacie, prešetrovacie komisie, vtedy ich zakladal nejaký pán poslanec Macuška, ak si pamätáte, za HZDS a jedna prešetrovala objasnenie príčin ústavnej krízy, druhá nejaké petičné hárky DÚ a ja si myslím, že sem sa nechceme vracať. Nechajme, nechajme tie veci, ktoré, ktoré majú prešetrovať orgány, ktoré sú na to určené, na ne a nechcime sa tu hrať na vyšetrovateľa, prešetrovateľov. Naša úloha je úplne iná. Držme sa tej.
19. schôdza NR SR - 4.deň - B. popoludní
Dátum: 2024-09-17
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

52. Ďakujem pekne, pán predsedajúci. Pán kolega Hlina, no ja, naozaj niekedy vám je ťažko rozumieť, vy máte výborné toto vystupovanie, viete zaujať ľudí, viete to podať veľmi pútavou formou, ale niekedy naozaj ten obsah mi uniká a môžem vám to teda deklarovať na jednej veci. Ja si za každým svojím hlasovaním určite stojím a aj za tým hlasovaním, ktoré som vykonal na výbore, a ja som presvedčený, že pokiaľ by aj ten zákon bol schválený v tej podobe aj tu v pléne, tak nič také, čo to tu vy strašíte, tie vaše, ja neviem ani, ako to nazvať, znárodňovanie, druhé najväčšie od štyridsiateho ôsmeho, to už ani nie je hyperbola, to už sú rozprávky deda Jahody. Čiže toto je úplný nezmysel. A potom ak teda si osvojilo ministerstvo nejakú vašu pripomienku a ešte docizelovalo to znenie zákona alebo toho paragrafu, tak to by ste mali oceniť a povedať, tak fajn, aj keď stále trvám na tom, že pokiaľ by to nebolo pozmenené, tak by sa vôbec nič nestalo. A tie fantazmagórie o znárodňovaní, to je, to už naozaj ani sa mi ťažko komentuje.
19. schôdza NR SR - 4.deň - B. popoludní
Dátum: 2024-09-17
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

26. Ďakujem pekne, pán predsedajúci. Pani kolegyňa Stohlová, no my už tradične sa asi na tejto téme nezhodneme. Ale ja naozaj nerozumiem tej jednej časti vášho vystúpenia, že nesúhlasíte s tým, aby o peniazoch, ktoré teda prichádzajú do envirofondu, rozhodovala vláda na základe odporúčaní ministra životného prostredia. A na základe koho? Na základe ministerky kultúry alebo na základe ministra, ministra dopravy má o tom rozhodovať? Veď je normálne, že ten minister životného prostredia má celý aparát ľudí na ministerstve. Má tam sekčných šéfov, má tam odborníkov, ktorí presne vedia, kde tie peniaze použiť. Predsa diskutuje so samosprávou, so ZMOS-om, so združením miest, tak kto už to má lepšie vedieť ako minister? A keď spochybňujete a hovoríte, že envirofond by mal slúžiť na riešenie klimatickej zmeny, iste, aj to je jedna z jeho, jeden z jeho poslaní, ale rovnako envirofond musí riešiť a sanovať aj veci, ako sú kanalizácie, vodovody. Veď my dnes nemáme na hanbu sveta odkanalizované ešte stále stovky obcí. Nemajú pitnú vodu a tie obce, najmä tie menšie obce okolo päťsto, tisíc, tisícpäťsto obyvateľov nemajú ani šancu sa uchádzať o eurofondy a byť úspešné v týchto eurofondových výzvach. Tak, preboha, berte do úvahy, že toto je jeden z nástrojov, ako sa to práve toto dá financovať a sanovať. A ak hovoríte, že obce mali nejaký nárok na nejaké, na nejaké financie z envirofondu, v minulosti bolo uspokojených možno 10-12 obcí, ktoré si dali žiadosť do envirofondu, to znamená, že 80, viac ako 80 %, takmer 90 ich ostávalo neuspokojených. Takže žiadna záruka nebola ani vtedy. Takže nechajme, prosím, nechajme, prosím, na pána ministra túto, túto zmenu, tak ako ju navrhol, ja ju určite podporím. A pokiaľ vám záleží na rozvoji vidieka a odkanalizovaní a fungovaní obcí ako v 21. storočí, hlasujte za.
19. schôdza NR SR - 4.deň - A. dopoludnia
Dátum: 2024-09-17
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

54. Ďakujem pekne, pán predsedajúci. Pán kolega Hlina, no k tomu samotnému procesu skráteného legislatívneho konania ste nepovedali nič v tom vašom vystúpení, alebo teda nezaregistroval som v tom vystúpení nič, ale zato ste kritizovali pána ministra, že tu sedí v parlamente, keď sú tu jeho zákony, a že teda si plní svoju úlohu predkladateľa, že by mal byť neviem kde. Zas keby bol pri tom Dunaji, tak by ste ho kritizovali, že si chodí robiť fotky, že sa tam ukazuje a že nenechá ľudí, ktorí na tom robia, pracovať. Vám asi ťažko vyhovieť. Tak ja si myslím, že by mal sedieť pán minister tu a zložky, ktoré sa majú postarať o tú ťažkú protipovodňovú situáciu, ktorá aktuálne na Slovensku je, sa starajú, či už zložky ministerstva životného prostredia, ministerstva vnútra a dobrovoľní hasiči, a je im za to veľká vďaka. A druhú vec mi nedá neskomentovať, to, čo ste povedali k znárodňovaniu, ktoré sa chystá najväčšie od ´48. roku. To je niečo tak neskutočné a taká lož, veď ste boli na tom výbore, jasne vám tam vysvetlil či už štátny tajomník, alebo odborníci z ministerstva životného prostredia, že sa jedná o veľmi úzky okruh pozemkov pod vodnými stavbami. Jasne pod vodnými stavbami, ktoré sa majú vysporiadať. A vy tu idete si robiť takéto úplne že, ani to neviem, nechcem to nejako škaredo nazvať, o vyvlastňovaní. Veď ste boli na to výbore, počuli ste tie argumenty, máte to spísané predsa a ja naozaj, mali by sme sa venovať v tomto parlamente vecným veciam a takéto rozprávky nechať možno na večer niekde, alebo ja neviem kde. Ďakujem pekne.
19. schôdza NR SR - 4.deň - A. dopoludnia
Dátum: 2024-09-17
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

36. Ďakujem pekne, pán predsedajúci. Pán minister, no ja práve chcem oceniť tento, tento tvoj prínos v rámci zlepšenia, zefektívnenia fungovania environmentálneho fondu, pretože sám som bol niekoľkokrát svedkom veľmi náročných a komplikovaných rokovaní medzi ministerstvom financií, ministerstvom životného prostredia. A naozaj tie peniaze, ktoré sa vyzbierajú z emisných povoleniek, by sa mali v prvom rade vracať naspäť do životného prostredia, do jeho ochrany. A ja teda verím, že touto zmenou sa to podarí, podarí zabezpečiť. A nepochopil som celkom logiku pani kolegyne Stohlovej, že teda má niečo proti tomu, aby ministerstvo životného prostredia navrhovalo, navrhovalo použitie týchto prostriedkov. Mne to príde úplne logické, čo to má navrhovať ministerstvo zdravotníctva, pri všetkej úcte? Veď sú to peniaze, ktoré majú slúžiť, majú sa vracať práve naspäť a majú slúžiť na ochranu životného prostredia. Takže podľa mňa to je úplne logický krok a ja ho určite veľmi rád podporím.
19. schôdza NR SR - 1.deň - A. popoludní
Dátum: 2024-09-10
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

141. Ďakujem pekne, pán predsedajúci. Pán kolega Krúpa, no ja som teda len otváral oči, keď som, keď som vás počúval, a zdalo sa mi, ako keby vy ste tu posledné roky vôbec neboli, nefungovali, neexistovali a neboli súčasťou tej koalície, ktorá tu posledné tri roky humpľovala to Slovensko. Ja neviem, hovoríte, ako si policajti lepia, lepia papiere na okná, aby na nich nesvietilo slnko. Je to hrozné, ale nelepili si ich, keď ste boli vy vo vládnej koalícii? Nelepili si ich vtedy, keď sa naši poslanci pokúšali aj pre tieto, aj pre mnohé iné zlyhania odvolať pána ministra vtedajšieho Mikulca a vy ste ho, myslím, zakaždým podržali. Neviem, koľko bolo tých odvolávaní, ale možno sedem, osem, deväť. Viem, že to bolo, bolo rekordné množstvo a vy aj celá vaša strana ste ho zakaždým podržali. Vtedy to bolo všetko v poriadku? Vtedy tieto problémy, ktoré dnes vyčítate nášmu pánovi ministrovi, neexistovali? Skúste sa nad tým možno zamyslieť a možno by potom ste mohli trošku inak formulovať vaše vystúpenie. Ďakujem pekne.
19. schôdza NR SR - 1.deň - A. popoludní
Dátum: 2024-09-10
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

127. Ďakujem pekne, pán predsedajúci. Pán kolega Spišiak, ja som vás počúval veľmi pozorne a ja normálne neviem, že či vás, či ste pána ministra chválili, alebo či ste ho kritizovali, alebo chvíľku ste ho chválili, chvíľku ste kritizovali aj tie opatrenia, ktoré robí. Ale pre mňa v každom prípade je dôležité, že vôbec pán minister po svojom nástupe do funkcie začal nejaké opatrenia na stabilizáciu Policajného zboru, ktorý bol po predchádzajúcich rokoch naozaj vážne destabilizovaný. A tak ako spomínal aj kolega, myslím si, že to bolo od roku 2020 ročne okolo 1 500 policajtov, ktorí odchádzali do civilu. A ja preto len vítam tie opatrenia, ktoré pán minister od svojho nástupu začal robiť, či už to bolo, bolo, myslím, tých 500 eur príplatok, ktorý dostali všetci policajti v apríli, a potom aj ďalšie teda odmeny, ktoré, ktoré postupne, postupne dostávali. No a teda aj tie ostatné opatrenia, ktoré pripravuje, či už je to príspevok na bývanie a teda náborový príspevok a príspevok na udržanie, to už ani nehovorím. Veď ja si myslím, že každý vidí, že tí policajti robia fakt vážnu, ťažkú prácu a to ohodnotenie nie je také, aké by malo byť. A každá, každé euro, ktoré títo policajti dostanú, je pre nich len dobre. A navyše by sme to mali podporovať v kontexte aj toho, čo sa deje posledné týždne, čo vidíme teda od tých bombových hrozieb a od toho, čo nejakí blázni tu rozširujú a kedy teda tá polícia naozaj je v absolútnej permanencii a tí policajti robia teda maximum, čo môžu. Čiže ja to podporujem, chválim ministra a jeho aparát za tieto, za tieto návrhy a ja by som možno očakával aj vás ako policaj... ako bývalého príslušníka Policajného zboru, že tieto návrhy podporíte. Ďakujem pekne.
15. schôdza NR SR - 12.deň - A. dopoludnia
Dátum: 2024-06-28
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

10. Ďakujem pekne, pán predsedajúci. No, pán kolega Dostál, rovnako som bol na tom výbore, ako aj vy. A myslím si, že tú vašu otázku, ktorú ste na výbore položili, vám veľmi kvalifikovane zodpovedali kolegovia z ministerstva pôdohospodárstva. Ja, naopak, si myslím, že tento zákon má plné, plné právo a oprávnenie ísť v skrátenom legislatívnom procese, pretože určite a dokázateľne pri ňom hrozia hospodárske škody. Je vidieť, že vy pochádzate, pochádzate z politickej strany, myslím, OKS, ktorá ten zásah na regióny má absolútne minimálny, resp. žiadny, ale nechajte nás pracovať pre regióny, pre starostov, pre ľudí, ktorí žijú v týchto regiónoch, pretože presne tento zákon pomáha obciam, pomáha starostom, ergo ich obyvateľom, aby si mohli vnútri vo svojich obciach robiť projekty, čerpať peniaze. Veď je to katastrofa, čerpanie eurofondov, ako sme na tom, veď sa pozrite, čo minulá vláda porobila. Neboli schopní čerpať absolútne nič a dnes to všetko musíme riešiť my, tak nechajte nás aspoň to, čo môžme robiť, robiť, a tak, ako to robíme, robíme to správne, verte mi. Ďakujem.
15. schôdza NR SR - 11.deň - B. popoludní
Dátum: 2024-06-27
Poslanec: Kalivoda, Peter (HLAS - SD)
Druh vystúpenia: Vystúpenie v rozprave

100. Zápisnica o výsledku tajného hlasovania o návrhu na odvolanie predsedníčky Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby, ktoré sa konalo 27. júna 2024. Na tajné hlasovanie o návrhu na odvolanie predsedníčky Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby bolo vydaných a poslanci si osobne prevzali 79 hlasovacích lístkov. Teda na hlasovaní bolo prítomných 79 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na odvolanie predsedníčky Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby 0 poslancov neodovzdalo hlasovacie lístky. Teda všetci poslanci odovzdali hlasovacie lístky a zo 79 odovzdaných hlasovacích lístkov bolo 0 neplatných, teda všetky boli platné. Zo 79 platných hlasovacích lístkov overovatelia zistili, že o návrhu na odvolanie Márie Kolíkovej z funkcie predsedníčky Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby hlasovalo za 76 poslancov, proti 3 poslanci, zdržalo sa 0 poslancov. Na odvolanie predsedu výboru Národnej rady Slovenskej republiky je potrebný súhlas nadpolovičnej väčšiny prítomných poslancov. Overovatelia preto konštatujú, že v tajnom hlasovaní bola Mária Kolíková odvolaná z funkcie predsedníčky Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby. Pán predsedajúci, skončil som. (Výkriky z pléna.)
33. schôdza NR SR - 15.deň - B. popoludní
Dátum: 2025-04-16
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

34. Ďakujem za slovo. Viete, keby to nebolo také smutné, tak je to strašne zábavné, lebo namiesto kvalitného návrhu a poctivej diskusie tu máme koalíciu, ktorá je stratená vo vlastnej argumentácii, v úvodzovkách, v prospech návrhu, lebo raz je tá argumentácia nejaká, na ďalšíkrát iná a tak ďalej. Ja si preto myslím, že pán Vančo má pravdu, že z toho pôvodného návrhu ostalo len to, čo je kľúčové a dôležité, a to je pomsta mimovládkam alebo znepríjemnenie života mimovládok a výstraha jej súkromných podporovateľov. A skúsim to dokázať. Čoho sa koalícia vzdala? Vzdala sa označenia zahraničného agenta, vzdala sa označenia organizácia so zahraničnou účasťou, vzdala sa lobingu. A čoho sa nevzdala? Nevzdala sa prehľadu súkromných podporovateľov, samozrejme od istej sumy, a nevzdala sa možnosti šikanovať mimovládky jednak výkazníctvom a jednak zaťažením povinnosti podľa infozákona. Chcem povedať, že možnože tomuto budú konzervatívni politici z radov koalície viac rozumieť. Podľa Starého zákona dar má iba polovičnú hodnotu, ak je známy darca, a mnohí darcovia sa podľa toho aj správajú. Im stačí vedomie, že pomohli dobrej veci, a nemusia sa tým chváliť verejne. Toto je aj podstata dobročinnosti, neviem, či tomu rozumiete.
33. schôdza NR SR - 14.deň - B. popoludní
Dátum: 2025-04-15
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

64. Ďakujem za slovo. Pán poslanec Farkašovský prezentoval svoju úvahu o tom, prečo bolo potrebné priniesť tento zákon do parlamentu a veľmi sa hneval, keď ho niekto nazýva z opozície, že komplikuje alebo šikanuje mimovládne organizácie. A jeho záver bol taký, že tento zákon je potrebný preto, lebo tieto organizácie protestujú proti vládnej moci, čo má politický rozmer, pričom vládna moc získala svoju pozíciu v demokratických voľbách. To je také zhrnutie jeho vystúpenia a ja mám tiež podobnú úvahu, podobnú úvahu v tom, že si kladiem rovnakú otázku ako pán Farkašovský. Tiež rozmýšľam o tom, prečo pán Lučanský priniesol tento zákon, ako hovorieva pani Kolíková, pod pazuchou. A prišla som k záveru, že je to preto, lebo MVO-čky nastavujú zrkadlo verejným politikám ale bez ohľadu na to, kto vládne. A táto vláda z pohľadu personálneho obsadenia je jednou z najslabších, a nehovorím to preto, že chcem niekoho uraziť, a tejto slabosti zodpovedá aj kvalita a čistota rozhodovacích a riadiacich aktov. A teraz pán Farkašovský je kultivovaný, vzdelaný človek a určite mi nebude mať za zlé, keď zacitujem klasika a poviem, nehnevaj sa na zrkadlo, keď máš krivú hubu. Mimovládne organizácie naozaj nemôžu za to, ako vládnete. (Potlesk.)
33. schôdza NR SR - 14.deň - B. popoludní
Dátum: 2025-04-15
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

20. Ďakujem za slovo. Vystúpenie pána Glücka mi v jednom momente pripomenulo slávne rádio Jerevan, ktoré bolo založené na paradoxnom vzťahu medzi úplnou lžou a čiastočnou pravdou. A to, čo má spoločné jeho vystúpenie s rádiom Jerevan, sa týka správy Európskeho dvora audítorov. Pán Glück povedal, že EDA prišla k záveru, že bolo spreneverených viac ako 7 mld. eur. Tak to vôbec nie je pravda. Monitoring sa týkal toho, ako sa míňajú peniaze v rokoch ´21 a ´23 v objeme 7,4 mld. Čiže nebolo spreneverených, ale rádio Jerevan povedalo, že bolo. Dôležité je, že EDA nenašiel žiadne dôkazy o tom, že by mimovládne organizácie využívali finančné prostriedky Európskej únie spôsobom, ktorý by porušoval právo Európskej únie. Aby bolo jasné, aby sa tu už viac nespomínala EDA, povedzme si, o čo žiadala Komisiu. Žiadala o to, aby sa jasne definovalo to, čo sa považuje za MNO. To my vieme. Po druhé, žiadala pravidelnú aktualizáciu informácií o tom, ako sa vynakladajú finančné prostriedky z grantov, čiže verejné prostriedky, verejné prostriedky, nie súkromných prispievateľov. A po tretie, žiadala o to, aby sa kontrolovalo, či MNO konajú v súlade s hodnotami Európskej únie. A u nás MNO majú problémy práve preto, že konajú v súlade s hodnotami Európskej únie. A ako na tú správu reagovala Komisia? Povedala toto: Prijmeme rady, tie rady audítorov, ktoré budú minimalizovať administratívnu záťaž a sú primerané. A čo robíme my? My maximalizujeme administratívnu záťaž. (Potlesk.)
33. schôdza NR SR - 11.deň - B. popoludní
Dátum: 2025-04-10
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

153. Ďakujem pani poslankyni Kosovej za komplexný pohľad na problematiku šikanovania, a spočiatku som jej chcela protirečiť, lebo som si myslela, že to nedotiahne do konca. Keď si začala hovoriť o príčinách šikanovania, ktoré pramenia z osobnosti žiaka, tak to bolo málo. Keď si hovorila o tom, že zdrojom nastavenia toho dieťaťa môžu byť aj pomery v rodinách, kde si dieťa osvojuje nejaké vzorce správania, aj to bolo málo. Keď si hovorila o zhrubnutí spoločnosti, zhrubnutí jazyka, správania, aj to bolo málo, a nezabudla si na školu a tým sa ten kruh uzavrel, lebo škola je tu aj na to, aby vyrovnávala a vybalansovávala negatívne vplyvy rodiny a spoločnosti. Je s tým dieťaťom viac ako možno rodina. A existujú systémy merania, tzv. indexu otvorenosti školy, kde sa meria aká je angažovanosť učiteľov, ich sociálna blízkosť, direktívnosť a tak ďalej. A často vychádza z výsledkov tých meraní, že kde je uzavretá klíma, je kríza dôvery, nie sú tam demokratické pomery na školách. A my keď sme merali mieru šikanovania, vždy to súviselo s mierou a s indexom otvorenosti školy, takže a toto je aj priestor pre náš výbor, pre školy samé, aby nejakým intenzívnejším spôsobom skúsili zabojovať proti rakovine, rakovine vzťahov, ktorou šikanovanie naozaj je. Ďakujem.
33. schôdza NR SR - 11.deň - B. popoludní
Dátum: 2025-04-10
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

149. Ďakujem obom kolegom, ktoré mali faktické poznámky. Špeciálne poďakovanie patrí pánovi Šmilňákovi, ktorého považujem naozaj za experta na školstvo, a tá expertíza je potvrdená jeho dlhoročnou praxou. To si vážim naozaj nesmierne. A čo máme spoločné ešte s pánom Šmilňákom, no tak máme spoločnú aj tú naivitu, hovoril on o sebe, že je naivný poslanec a verí v nejaké rozumné riešenia alebo akceptáciu rozumných návrhov, tak toto máme naozaj spoločné a obaja veríme v dobré úmysly ľudí aj v tejto snemovni bez ohľadu na to, ku ktorej politickej strane patríme a aké politické idey zastávame, lebo toto, čo navrhujeme, ochrana života, zdravia, majetku, je nad politickými názormi. Ďakujem.
33. schôdza NR SR - 11.deň - B. popoludní
Dátum: 2025-04-10
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

143. Ďakujem za slovo. Áno, pani poslankyňa Jurík, máš pravdu, naozaj sa dá očakávať, že koalícia tento návrh zhodí zo stola, hoci moja výzva smerovala k tomu, aby tak teda neurobila. Toto poznanie a toto, čo hovorím, nie je prejav nejakého defetizmu, nejakej porazeneckej nálady. Som si viac ako istá, že táto legislatívna iniciatíva vyvinie do istej miery tlak na ministerstvo školstva, aby prišlo naozaj s vlastným návrhom, ktorý bude riešiť, ak nie totožné, tak veľmi podobné problémy. Aj v tom vidím význam tohto návrhu. Ďakujem.
33. schôdza NR SR - 10.deň - B. popoludní
Dátum: 2025-04-09
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

4-2 Naopak, tým, že nástojíme na zrušení transakčnej dane, ktorá škodí podnikateľskému sektoru, obciam, mestám a následne občanom, pomáhame nielen Slovensku, ale paradoxne aj preferenciám vlády, keď už o to ide. Už ostáva len jedno jediné, aby to skúsila pochopiť aj vládna koalícia a je to také jednoduché. (Potlesk.)